Սուզահավեր

Սուզահավեր (Gaviiformes), թռչունների կարգ։ Ընդգրկում է 1 ընտանիք, 1 սեռ, 5 տեսակ։

Արտաքին կառուցվածք 
Խոշոր թռչուններ են։ Մարմինը ձգված է, մինչև 70 սմ երկարությամբ, զանգվածը 1,2-4,5 կգ է։ Կտուցն ուղիղ է, սուր, պոչը կարճ։ Առջևի մատները միացած են լողաթաղանթով։ Փորը սպիտակ է, մեջքը՝ սև, սպիտակ բծերով կամ գորշ։ Ջրային, լավ լողացող և սուզվող թռչուններ են։

Սննդառություն 
Սնվում են հիմնականում ձկներով, ինչպես նաև, փափկամորթներով, խեցգետնակերպերով, որդերով, երբեմն՝ բույսերով։

Բնադրում 
Մոնոգամ են։ Դնում են սովորաբար 2 ձու։ Թխսում են և´ էգը, և´ արուն (25-29 օր)։ Ձմռանը չվում են։

Տարածվածություն 
Տարածված են Եվրոպայի, Ասիայի և Ամերիկայի տունդրայի և անտառային գոտիներից մինչև ամենահեռավոր հյուսիսային կղզիները (Ասիայում նաև տափաստանային լճերում և հարավային սիբիրյան լեռներում)։

Հայաստանում, որպես հազվագյուտ ձմեռող տեսակներ, գրանցված են Սևանի ավազանում։

Թռչուններ